Het vuil taal mode geword op verhoog? | Netwerk24
Deur Rosalind Rossouw, Shelly Beach 15 April 2019 00:00
Ná ons onlangse besoek aan Oudtshoorn, ’n pragtige dorp, waar ons die Klein-Karoo Nasionale Kunstefees bygewoon het, ag ek dit my christelike plig om hierdie brief aan u te rig.
Dit is met uiterste teleurstelling wat ons die terugtog aangepak het.
Ons is vir die afgelope tien jaar gereelde besoekers en ondersteuners van die KKNK, maar ons sal vir seker nie weer die onkoste en moeite aangaan om terug te keer nie.
Ons het na opvoerings van ons bekendste en beste akteurs gaan kyk, mense wat deur die jare vir hulself naam gemaak het, maar nou hulle blootstel aan opvoerings waar die naam van die Here vrylik gebruik en die vuilste riooltaal denkbaar gebruik word.
’n Mens kan nie anders nie as om vuil te voel wanneer jy die lokaal verlaat nie.
Is dit werklik wat die gemiddelde Afrikaanssprekende verlang en het dit mode geword om vuil taal en heilige name te gebruik?
Die algemene opinies en besprekings om die koffietafels het my opinie bevestig.